שחר חסון

ביוגרפיה

שחר חסון נולד וגדל בשכונת עלייה בכפר סבא לאב (זכריה מיקי) שעלה מעדן שבתימן ולאם (שושי) שעלתה מעיראק. את שירותו הצבאי עשה חסון ככבאי בחיל האוויר.
בצעירותו היה חבר בהרכב "מה קשור", אולם הוא פרש לפני נסיקתם ומאז סוף שנות התשעים, הוא מופיע לבדו על במות הסטנדאפ; בין היתר, במועדון ה"קאמל קומדי קלאב". עם זאת, חסון השתתף במופע האלתורים "שיפנגו" עם שחקנים אחרים, ובמופע "סטנדאפ אל תוך הלילה" יחד עם אדם שרון, יוסי טרבלוס, אמירם טובים וירון ברלד.
במסגרת לימודיו ב"סטודיו למשחק של יורם לוינשטיין" העלה חסון הפקות רבות, בין השאר את ההצגה "עמל אהבה לשווא" של שייקספיר, שאף הועלתה בהצלחה רבה בפסטיבל שייקספיר הבינלאומי בגרמניה, וכן בהצגה "קישוניאדה", המורכבת ממערכונים של אפרים קישון.

בטלוויזיה

חסון השתתף בתוכניות הטלוויזיה של דודו טופז, אסף הראל, "אקזיט", "פיני הגדול", "תוצרת הארץ", "ערוץ הצחוק מציג", "פרויקט יומטוב" 2 ו-3 וסיים כל פרק בסדרה "עובר כל גבול". כמו כן, לקח חלק בפרויקט של אילן שושן "אורחים זרים", השתתף בכתבות שטח בתוכנית "Y בעשר" וגילם מחבל בסדרה "טירונות".
חסון משתתף ביחד עם הסטנדאפיסטים יוסי טרבלוס ואמירם טובים בהגשת תוכנית הלילה של יקיר אביב, המשודרת מדי יום חמישי בשעות הלילה ברדיוס 100FM. התוכנית משודרת משנת 2001 ועד היום ופעמים רבות הושעו חסון וטרבלוס משידור בגין התנהגות שאינה הולמת.
הוא השתתף גם בכתיבת בדיחות לתוכניות הטלוויזיה "אחורי החדשות" של יאיר ניצני, "לילה גוב", "יאיר לפיד" ו"אקזיט" - אחד המערכונים הגסים שכתב, "סופי ומופי הפדופיל", אף גרם להשעיית התוכנית מערוץ 10.
בסוף 2006 הגיש פינה קבועה בתוכנית "צופית" של צופית גרנט בערוץ 10. ב-2007 עלתה התוכנית "מהדורה מוגבלת" בערוץ ביפ, בה השתתף חסון כחבר פאנל קבוע.
בנובמבר 2007 עלתה בערוץ HOT 3 הטלנובלה "בובות", בה השתתף בתפקיד מעצב אופנה הומוסקסואל בשם הרצל. בשנת 2008 החל חסון להשתתף בתוכנית "צחוק מעבודה" בערוץ 2 וכיכב לצד דודו ארז ואבי אטינגר בסרט הקומי המוקומנטרי "זהירות, פורנו" שהופק עבור ערוץ ביפ, בו השתתף חסון גם בכתיבת התסריט.
ביום העצמאות של אותה שנה זכה חסון במקום ה-11 ברשימת "האנשים הכי מצחיקים בישראל" של אתר ynet. מאפריל 2009 השתתף כחבר פאנל בתוכנית הקומית של ערוץ ביפ, "לילה בכיף", ששודרה במשך שתי עונות ונחלה הצלחה רבה.
בספטמבר 2009 ועד סוף אותה שנה, הגיש פינה קומית קבועה בתוכנית האירוח של אברי גלעד בערוץ 2 (רשת).
בשנת 2010 לקח חלק בתוכנית "חומר טוב" בערוץ ביפ ומאוחר יותר שב להשתתפות בתוכנית "צחוק מעבודה" בעונתה החמישית.
בינואר 2011 שב לשתף פעולה עם דודו ארז ואבי אטינגר בתוכנית "טלוויזיה במיטבה", ברצועת השידור הלילית "לילה ביפ" של הזכיינית "קשת" בערוץ 2 לאחר סיום שידורי ערוץ ביפ. מאוחר יותר באותה שנה שודרה בזכיינית "קשת" בערוץ 2 המיני-סדרה הקומית "זהירות טלוויזיה", שבה מככב חסון גם כן לצד דודו ארז ואבי אטינגר.
בקיץ 2012 שב להשתתף בעונה השביעית של "צחוק מעבודה" בערוץ 2 וכן החל להנחות את תוכנית הלייט-נייט "הכיתה הטיפולית של צחוק מעבודה" המשודרת אחריה. באותה שנה גילם שוטר בקומדיה של ערוץ דיסני "המופע של שביט ונטורה" בכיכובה של נואל ברקוביץ'.
בפברואר 2013 הצטרף לזמרת מיה וללהקת פרנקלין בשיר "קיטשית". ביולי של אותה שנה הצטרף חסון לערוץ הילדים והחל להגיש בו את תוכנית הבידור והאירוח "הפרעת קשב". באותה שנה החל לשחק בסדרה הקומית "מלבי אקספרס" בערוץ 10.
בשנת 2014 החל להופיע בקומדי בר לילדים עם חברי הצחוקייה, יחד הם העלו מופע קומי לקהל הצעיר. בנובמבר 2014 החל להשתתף בתוכנית הבידור של רשת בערוץ 2, "הכל הולך", בהנחיית דביר בנדק, לצד טל פרידמן, יוסי מרשק, ואחרים.
בשנת 2015 הנחה את תוכנית הסטנדאפ "שחר חסון וחברים" בערוץ 2 בזכיינית "רשת". במהלך חנוכה באותה שנה השתתף ב"היי סקול פסטיגל" ושיחק לצד כוכבי נוער כמו: אליאנה תדהר, דניאל מורשת, נווה צור ותותי ניניו. באותה שנה התארח כפאנליסט אורח בתוכנית הבידור "מלחמת המינים" בערוץ 2 לצד ליטל שוורץ ושלום אסייג.
בשנת 2016 החל לשחק בסדרה של מיקי גבע "נפלת חזק" בערוץ 10, בתפקיד עצמו. ב-3 ביולי אותה שנה החל לככב בסדרת ילדים שהיה גם שותף ליצירתה - "סופשלי".
בשנת 2017 הפעיל ביחד עם יוחאי ספונדר מיזם של ערבי סטנדאפ באנגלית שכלל מופעים בישראל ובמקומות שונים בעולם לצד תוכנית רדיו באנגלית.
החל מ-2016, בערוץ קומדי בר ביוטיוב, החל להעלות סרטונים של קטעים מתוך מופעי הסטנדאפ שלו, בדרך כלל קטעי אלתור. הסרטונים, שיצאו מדי יום חמישי, צברו פופולריות רבה, וכל סרטון קיבל בזמן קצר מאות אלפים ואף מיליון צפיות, מספרים נדירים לקטעי סטנדאפ. חסון הפך עם השנים ל"תופעת רשת" ואף הכניס כמה קאצ'פרייז לשפה כמו "מה הלו"ז" ועוד.
החל מהעונה ה-16 של ארץ נהדרת משתתף בצוות השחקנים הקבוע של התוכנית בו הוא משחק את אבי גבאי, איוב קרא, גבי אשכנזי, איתמר בן גביר ומועמד דמיוני בפריימריז לליכוד בשם דולב שושני.

כמוזיקאי בדמותו של "MCמנצור"

שחר חסון גילם את הראפר הפיקטיבי "MCמנצור", שהקליט שירים הומוריסטיים יחד עם אדם שרון "הגב", להקת הפליז, שי 360, אבי מסיקה, כלא 6, הזמר לירן טל ועוד.
בין שיריו כ-MCמנצור: "מרפי מרפי" על חוקי מרפי, "עבריין צמרת", "אמא-סליחה שאני מתלכלך", "מנצור תן לי כאפות על התחת", "וואלק אתה", "שיר הנהגת" ו"כל המדינה שכונה" שהוא שיר הנושא מתוך "עובר כל גבול" בערוץ הקולנוע הישראלי וב"יומטוב" 2 ו-3. אלבומו הראשון, "סיפורים מהבורסה", יצא בשנת 2004. בתחילת 2007, חסון הקליט את אלבומו השני כ-MCמנצור ואת שיריו הפיץ בחינם באתר האינטרנט שלו.

חיים אישיים

חסון הוא אב לבן, אותו הביא לעולם עם ידידה. השניים מגדלים את ילדם במסגרת של הורות משותפת. הוא מתגורר ברמת גן.